
								Iespējamiem pretendentiem

Atbilde iepirkumā ar ID Nr. JVA 2026/61


Jūrmalas valstspilsētas administrācijas iepirkumu komisija Jūrmalas Izglītības pārvaldes vajadzībām (turpmāk – Iepirkumu komisija) ir saņēmusi ieinteresētā piegādātāja jautājumus par iepirkuma ar ID Nr. JVA 2026/61 “Ēdināšanas pakalpojumi Jūrmalas Valsts ģimnāzijā” (turpmāk - Iepirkums) nolikumu un sniedz atbildes. 
Jautājums Nr.1:
Pretendents ir iepazinies un izvērtējis nolikuma “Ēdināšanas pakalpojumi Jūrmalas Valsts ģimnāzijā” ID Nr. JVA 2026/61 Finanšu piedāvājumu. Nolikums nosaka ēdienkartes obligāto komponente vienam izglītojamajam dienā bez PVN 5.-9.klasei 1.79 EUR un 10.-12.klasei 1.89 EUR, kas paredzēta paredzēto ēdienu izejvielu (produktu) izmaksām, bet viena pusdienu komplekta cena vienam izglītojamajam dienā nevar pārsniegt 2.66 EUR bez PVN. Ņemot vērā, ka nolikumā noteiktā obligātā produktu izejvielu komponente sastāda vairāk nekā 67% (5.–9. klasēm) un 71% (10.–12. klasēm) no maksimāli pieļaujamās pusdienu komplekta cenas (2.66 EUR bez PVN), pārējām izmaksām (darba algas, nodokļi, komunālie maksājumi, peļņa u.c.) atliek attiecīgi tikai nepilni 33% un 29%.
Jautājums: Lūdzam Iepirkuma komisiju sniegt ekonomisko pamatojumu šādam izmaksu sadalījumam, ņemot vērā pašreizējo tirgus situāciju, kurā darbaspēka, nodokļu un energoresursu izmaksas objektīvi veido ievērojami lielāku daļu no pakalpojuma pašizmaksas?
Atbilde uz jautājumu: 
Obligātā komponente ir aprēķināta kā optimālais vidējais pārtikas produktu (izejvielu) grozs naudas izteiksmē, ņemot vērā ilgtermiņa pārtikas produktu piegāžu līgumus Jūrmalas valstspilsētas izglītības iestādēs, valstī noteiktās prasības attiecībā uz izglītojamo ēdiena uzturvērtību un “zaļā” iepirkuma principus. Šādas prasības noteikšana nodrošina vienlīdzīgu attieksmi pret visiem pretendentiem un Pasūtītājam nav ekonomiska pamatojuma samazināt noteiktās prasības.
Jautājums Nr.2:
Nolikumā ir iestrādāta obligāta prasība uzstādīt pašapkalpošanās līniju. Pēc objekta vizuālās apskates ir konstatēts, tās izveidei ir nepieciešams izbūvēt un pievienot jaunas inženierkomunikācijas, kas ir tehniski sarežģīti un saistīti ar augstām vienreizējām investīcijām.
Jautājums: Kādā veidā pretendents var amortizēt un nosegt pašapkalpošanās līnijas iegādes, uzstādīšanas un komunikāciju izbūves izmaksas, ja mainīgo izmaksu daļa (0.77 EUR līdz 0.87 EUR vienam izglītojamajam dienā) nesedz pat pamata operacionālās izmaksas (algas, komunālie maksājumi)? Vai Pasūtītājs plāno līdzfinansēt inženierkomunikāciju izbūvi?
Atbilde uz jautājumu:
Plānotā līguma vērtību veido paredzamais patēriņš (apjoms) 5 (piecos) gados. Pakalpojuma sniedzējam ir jāizvērtē savas spējas sniegt pakalpojumu iepirkuma priekšmeta tehniskās specifikācijas apjomā. Ņemot vērā, ka papildu inženierkomunikāciju izveide neparedz būtiskus kapitālieguldījumus īpašumā, Pasūtītājs neplāno līdzfinansēt to izbūvi. 
Jautājums Nr.3:
Saistībā ar augstāk minēto neatbilstību starp reālajām tirgus izmaksām un nolikuma prasībām, lūdzam Iepirkuma komisiju pārskatīt un grozīt Finanšu piedāvājuma proporcijas. Lai nodrošinātu kvalitatīva un prasībām atbilstoša pakalpojuma sniegšanu, lūdzam vai nu samazināt obligāto produktu izejvielu komponentes apjomu, vai arī paaugstināt viena pusdienu komplekta maksimāli pieļaujamo cenu (2.66 EUR bez PVN), tādējādi palielinot mainīgo izmaksu daļu līdz saimnieciski pamatotam līmenim.
Atbilde uz jautājumu:
Pasūtītājam nav objektīvu iemeslu pārrēķināt obligātās komponentes apmēru, jo tas balstās uz noslēgto ilgtermiņa pārtikas produktu piegāžu līgumiem. Vienlaikus pasūtītājs neveiks izmaiņas viena pusdienu komplekta maksimāli pieļaujamās maksas apmērā, jo maksas apmēru nosaka Jūrmalas domes 2025. gada 30. janvāra saistošie noteikumi Nr.3 “Par ēdināšanas maksas atvieglojumiem izglītojamiem”.


Izpilddirektors                                        (paraksts*)                                                     E.Stobovs
*Dokuments parakstīts ar drošu elektronisko parakstu un satur laika zīmogu.

